Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 401/09)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Patrimonio«

PDO-FR-A0157-AM01

Meddelelsesdato: 8.9.2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Vinfremstillingsmetoder

Kapitel I i produktspecifikationen for den kontrollerede oprindelsesbetegnelse »Patrimonio« suppleres med en landbrugsmiljøbestemmelse, der indføres i punkt VI-1 — Dyrkningsmetoder, om et forbud mod brug af kemiske ukrudtsbekæmpelsesmidler.

Denne bestemmelse indføjes ligeledes i enhedsdokumentets punkt om dyrkningspraksis.

2. Oplysninger om kontrolorganet

Kapitel III i produktspecifikationen for den kontrollerede oprindelsesbetegnelse »Patrimonio« ændres i punkt II — Henvisninger vedrørende kontrolorganet, hvor INAO's adresse ajourføres:

»Institut National de l'Origine et de la Qualité (I.N.A.O) TSA 30003 - 93555 MONTREUIL Cedex Tlf. 33 173303800 Fax 33 173303804 E-mail: info@inao.gouv.fr« Denne ændring fremgår af enhedsdokumentets punkt om kontrol.

ENHEDSDOKUMENT

1. Produktets betegnelse

Patrimonio

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Vinenes analytiske kendetegn

KORT TEKSTBESKRIVELSE

Vinene med betegnelsen »Patrimonio« er stille rød-, rosé- og hvidvine.

Det naturlige alkoholindhold overholder følgende værdier: 11 % vol. for hvidvine, 11,5 % vol. for rosévine og 12 % vol. for rødvine.

Rødvinene har på aftapningstidspunktet et æblesyreindhold på højst 0,4 g/l.

Efter gæringen har vinen følgende maksimale indhold af gæringsdygtigt sukker (glukose + fruktose):

— 4 g/l for vine med et naturligt alkoholindhold på højst 14 % vol.

— 5 g/l for vine med et naturligt alkoholindhold på over 14 % vol.

Det totale syreindhold, indholdet af flygtig syre og det totale indhold af svovldioxid svarer til det, der er fastsat i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtig syre (i meq/l) Maksimalt totalt svovldioxidindhold (i mg/l)

2. Organoleptisk beskrivelse af vinene

KORT TEKSTBESKRIVELSE

Rødvinene udgør 40 % af produktionen. De fremstilles af druesorten nielluccio N, som udgør mindst 90 % af vinstokbestanden og sammenstikningen og giver rødvinene deres solide tanninstruktur og en struktur, der danner grundlag for et godt lagringspotentiale. De har en kraftig farve, kraftig rød, rubinrød, granatrød og et ofte højt naturligt alkoholindhold på mere end 13 % vol. De unge aromaer, der minder om røde frugter som solbær eller brombær og sommetider får skovens nuancer, udvikler sig med tiden til krydrede aromaer, men også ristede og balsamiske noter.

Rosévinene er som oftest resultatet af en subtil sammenstikning, hvori druesorten nielluccio N indgår med mindst 75 % suppleret med sorterne sciaccarello N, grenache N og vermentino B. Det er tørre stille vine med en livlig rosa farve, velafbalancerede og med aromatisk vægt på hindbær og ribs. De drikkes generelt unge og er indbegrebet af friskhed.

Hvidvinene, der er stille og tørre, fremstilles udelukkende af druesorten vermentino B, som normalt giver dem en righoldig aroma. Blomsteraromaerne, der minder om hvide blomster, hvidtjørn og gyvel, er særligt fremtrædende i de unge vine.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtig syre (i meq/l) Maksimalt totalt svovldioxidindhold (i mg/l)

5. Vinfremstillingsmetoder

5.1. Særlige ønologiske fremgangsmåder

1.

Dyrkningspraksis

— Beplantningstætheden er mindst 4 000 vinstokke pr. ha.

— På disse vinmarker må afstanden mellem rækkerne ikke overstige 2,80 meter, og afstanden mellem vinstokkene i samme række må ikke være under 0,80 meter.

— Vinstokkene beskæres ved kort sporebeskæring (gobeletbeskæring eller Royat-beskæring) med højst 10 skud pr. vinstok.

— Brug af kemiske ukrudtsbekæmpelsesmidler er forbudt.

— Vanding er ikke tilladt.

2.

Væsentlige ønologiske fremgangsmåder

— Enhver berigelse er forbudt.

— Anvendelse af træflis er forbudt.

— Anvendelse af kul til ønologisk brug er forbudt.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov.

5.2. Maksimale udbytter

1.

55 hektoliter pr. hektar.

6. Afgrænset geografisk område

Druehøsten, vinfremstillingen og forarbejdningen og lagringen af vinene finder sted i følgende kommuner i departementet Haute-Corse: Barbaggio, Farinole, Oletta, Patrimonio, Poggio-d'Oletta, Saint-Florent og Santo-Pietro-di-Tenda.

7. Druesorter

Grenache N

Nielluccio N — Nielluciu

Sciaccarello N

Vermentino B — Rolle

8. Tilknytning til det geografiske område

8.1. Beskrivelse af de naturgivne og menneskelige faktorer, der bidrager til tilknytningen

Beskrivelse af de naturgivne faktorer, der bidrager til tilknytningen

Det geografiske område ligger ved roden af halvøen Cap Corse ud mod Saint-Florent-bugten og dermed i et enormt amfiteater, der breder sig med slette, bakker og dale. Det er lukket mod øst i retning af Bastia og mod syd i retning af Agriates-ørkenen af et tætvævet netværk af små kystfloder og en række bjergkamme.

Det strækker sig således over syv kommuner i departementet Haute-Corse og dækker regionen Nebbiu (tåge på korsikansk).

Terrænet er storslået og skyldes de forskydninger, der rystede området i den mesozoiske tidsalder. Det geologiske underlag består af glimmerskifer fra havbunden, mod vest dækket af tilført sediment og mod øst af tilført krystallinsk jord. Denne geologiske struktur danner grundlag for et landskab med kalkholdige bakkekamme med afrundet top og en monoklinal lavning, der løber fra Poggio-d’Oletta til Farinole. Hovedparten af vindistriktet ligger i centrum af denne lavning, der kaldes »Conca d'Oro« (den rige lavning) og befinder sig højt over havet (20-30 meter) med sin udførlige topografi. Vinmarkerne breder sig over bakkeskråningerne her eller på den veldrænede kystslette mod nord i kommunen Patrimonio.

Vinstokkene optager størstedelen af de dyrkede arealer, mens plantedækket i de uopdyrkede områder består i en tæt kratbevoksning (makien), som oftest er uigennemtrængelig med spredte vilde oliventræer eller grønne egebuskadser i dalene.

Det særlige ved området »Patrimonio« skyldes den komplekse jordbund i denne lavning, som varierer meget alt efter kommunen, højden over havet og nærheden til kysten, og som hovedsagelig er ler- og kalkholdig mod vest og meget stenet og skiferholdig mod Poggio-d’Oletta i øst.

Middelhavsklimaet nyder godt af den modererende virkning af nærheden til kysten i denne cirkusdal, der åbner sig mod eftermiddagssolen. Den årstidsbestemte blæst – nordvestenvinden mistralen (Maestrale på korsikansk) og sydvestenvinden Libeccio (Libecciu på korsikansk) – har stor indflydelse på vegetationen. Temperaturudsvingene udjævnes.

Vindyrkningen på Korsika går tilbage til antikken. Grækerne indførte vinstokken seks århundreder før Jesu fødsel, og siden udviklede romerne samhandelen med omverden uden for øen.

Efter Romerrigets fald blev vineksporten mere sparsom, og vindyrkningen blev først genoplivet i det 11. århundrede af pisanerne, især med henblik på fremstilling af altervin.

Med genoveserne fik vindyrkningen og især »Patrimonio« i det 15. århundrede en fremtrædende plads. I slutningen af det 18. århundrede blev vine fra regionen Nebbiu lastet på sejlskibe i Saint-Florent og sejlet rundt om Cap Corse for at blive losset i Bastia. Her blev de prøvesmagt, og hvis de havde tålt sejladsen, fik de ret til at blive eksporteret under betegnelsen »vini navigati« (vin, der har sejlet).

Producenterne af »Patrimonio« iværksatte som de første en frivillig indsats for at forbedre kvaliteten og indgav allerede i 1942 den første ansøgning om anerkendelse af en kontrolleret oprindelsesbetegnelse. På grund af stramme regler og øens særlige placering blev det dog først i foråret 1968, at anerkendelsesdekretet blev underskrevet.

Vinområdet »Patrimonio« dækkede i 2008 ca. 410 hektar med en produktion på 14 200 hl vin forarbejdet af 32 producenter.

8.2. Årsagssammenhæng

Denne lille livskraftige og rige region, der ligger godt beskyttet mod blæsten og smukt eksponeret mod vest, producerer de korsikanske vine, der er blevet de bedst kendte, under øens første kontrollerede oprindelsesbetegnelse.

Middelhavsklimaet, topografien med den monoklinale lavning og den kalkholdige jord gør nielluccio N til kongen blandt druesorterne i vindistriktet »Patrimonio«. Denne sort hersker over Bacchus' rige, eftersom den er Jupiters blod — »sanguis jovis« — som er rigt og mørkt takket være den kalkholdige jordbund i »Patrimonio«.

Som markør for den korsikanske naturarv er nielluccio N for »Patrimonio«, hvad sciaccarello N er for »Ajaccio«.

Bakkerne filtrer sig ind mellem hinanden midt i det geografiske område og beskytter vinmarkerne mod vinden, mens solens stråler kan varme vinens blade, uden at de bliver udsat for den udtørrende sommerblæst.

I det præcist afgrænsede parcelområde, hvor druerne høstes, er parcellerne ordnet og fordelt i læ af bjergene på de bedst eksponerede placeringer, hvor de nyder godt af påvirkningen fra havet fra deres hovedsagelig ler- og kalkholdige jordbund, lokalt til tider dannet på kalkskifer eller glimmerskifer.

Disse placeringer kræver optimal forvaltning af planten og dens produktionskapacitet, hvilket giver sig udslag i den valgte dyrkningspraksis, en kort sporebeskæring og kontrollerede udbytter. Disse faktorer kommer til udtryk i vinenes righoldige aroma, rødvinenes smukke tanninfundament og rosévinenes generøsitet.

Vinstokkens tilstedeværelse godt hjulpet af det naturlige miljø er først og fremmest frugten af den viden, der er udviklet i vinbondesamfundet, som har udvalgt de bedste placeringer, vedligeholdt en traditionel vinstokbestand og opretholdt teknikken til fremstilling af vine, som har modstået tidens tand og bevaret deres identitet for til sidst at imponere kendere blandt forbrugerne.

Vindistriktet er opdelt i små ejendomme, hvor menneskets viden, der er opbygget gennem generationer, har gjort det muligt for ædle vine at lade de særlige træk ved de store korsikanske druesorter komme vidunderligt til udtryk.

Siden den kontrollerede oprindelsesbetegnelse »Patrimonio« fyldte 30 år (11. november 1998), har den indgået i den årlige fejring af »A San Martino«, den korsikanske udgave af Mortens aften og thanksgiving i én stor helgenfest for vinen og vinbønderne. Anstikningen af den nye årgang under bacchuslaugets ledelse er hvert år en festlig begivenhed.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende vinfremstillingen og forarbejdningen og lagringen af vinene, omfatter kommunen Olmeta-di-Tuda i departementet Haute-Corse.

Link til produktspecifikationen

https://info.agriculture.gouv.fr/gedei/site/bo-agri/document_administratif-ef16a4b1-5277-4772-9bf6-0d315936c90c

(1) EUT L 9 af 11.1.2019, s. 2.